Nicholaus, diuina miseracione archiepiscopus Vpsalensis, dilectis in Christo filiis clero ac populo ciuitatis acque dyocesis Aboensis salutem in Domino. Presentato nobis dudum per discretum virum dominum Laurencium ac procuratorem ecclesie Aboensis decreto eleccionis facte de reuerendo viro domino Rangualdo, canonico Aboensi, in pastorem ac episcopum matris vestre ecclesie Aboensis, nos officij nostri debitum exequentes, dirigimus ad vos discretum virum dominum Gunnonem, nostre dyocesis presbiterum, illis quorum interest secundum formam iuris denunciantes, vt si quisquam in predicti personam electi seu formam de ipso facte eleccionis aliquid racionabile obicere voluerit, peremptorie presentibus euocatus infra festum beati Laurencij proximo venturum Vpsalie compareat coram nobis. Alioquin elapso termino memorato, omnis obieccionis vocem sibi nouerit preterclusam. Hec autem denunciacio puplice fiat in ecclesia cathedrali prefata aliquo die festiuo aut alias populo ciuitatis ad hoc specialiter congregato. Super qua denunciacione, modo qui premittitur puplicata, vt nobis de ea fides fiat, confici volumus instrumentum puplicum siue litteram autenticam fide dignorum sigillis ac eorum subscripcionibus roboratam. In cuius rei testimonium sigillum nostrum presentibus est appensum. Datum Vpsalie anno Domini M°C°C°C° nono, quinto kalend. junii.